CELEX: 32022R0699
Language: ro
Date: 2022-05-03 00:00:00
Title: Regulamentul delegat (UE) 2022/699 al Comisiei din 3 mai 2022 de modificare a Regulamentului (UE) 2021/821 al Parlamentului European și al Consiliului prin eliminarea Rusiei ca destinație din domeniul de aplicare al autorizațiilor generale de export ale Uniunii

4.5.2022   
               
               
                  RO
               
               
                  Jurnalul Oficial al Uniunii Europene
               
               
                  LI 130/1
               
            
         REGULAMENTUL DELEGAT (UE) 2022/699 AL COMISIEI
         din 3 mai 2022
         de modificare a Regulamentului (UE) 2021/821 al Parlamentului European și al Consiliului prin eliminarea Rusiei ca destinație din domeniul de aplicare al autorizațiilor generale de export ale Uniunii
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2021/821 al Parlamentului European și al Consiliului din 20 mai 2021 de instituire a unui regim al Uniunii pentru controlul exporturilor, serviciilor de intermediere, asistenței tehnice, tranzitului și transferului de produse cu dublă utilizare (1), în special articolul 17 alineatul (2),
         întrucât:
         
                     (1)
                  
                  
                     Având în vedere atacul ilegal comis de Rusia asupra integrității teritoriale, a suveranității și a independenței Ucrainei și amenințările respective la adresa intereselor esențiale de securitate ale Uniunii, Uniunea a decis să impună restricții suplimentare asupra exporturilor de produse și tehnologii cu dublă utilizare și asupra furnizării de servicii conexe Regulamentul (UE) 2022/328 al Consiliului (2) impune, printre altele, restricții asupra exporturilor de produse și tehnologii cu dublă utilizare și asupra furnizării de servicii conexe. Regulamentul (UE) 2022/394 al Consiliului (3) impune, de asemenea, restricții asupra exporturilor de produse și tehnologii de navigație. Regulamentul (UE) 2022/428 al Consiliului (4) impune restricții asupra exporturilor de echipamente, tehnologie și servicii pentru industria energetică din Rusia (cu excepția industriei nucleare și a sectorului din aval al transportului de energie). Regulamentul (UE) 2022/576 al Consiliului (5) impune restricții suplimentare asupra unei serii de tehnologii avansate.
                  
               
                     (2)
                  
                  
                     Regulamentul (UE) 2021/821 introduce opt autorizații generale de export ale Uniunii pentru exporturile de anumite produse către anumite destinații în condiții și cu cerințe specifice de utilizare. În prezent, trei autorizații generale de export ale Uniunii pot fi utilizate pentru exporturi către Rusia: EU003 (reexportul de articole după reparație sau înlocuire în UE), EU004 (exportul de articole pentru târguri sau expoziții), EU005 (exporturi de echipamente de telecomunicații).
                  
               
                     (3)
                  
                  
                     Având în vedere acțiunile Uniunii împotriva Rusiei, este oportun să se elimine Rusia de pe listele de destinații ale autorizațiilor generale de export ale Uniunii cu numerele EU003, EU004 și EU005, pentru a împiedica Rusia să obțină acces la tehnologii critice și la produse cu dublă utilizare.
                  
               
                     (4)
                  
                  
                     Prin urmare, Regulamentul (UE) 2021/821 trebuie să fie modificat în consecință.
                  
               
                     (5)
                  
                  
                     Având în vedere amenințarea directă la adresa păcii și securității europene pe care o reprezintă conflictul, există motive imperioase de urgență pentru eliminarea Rusiei din domeniul de aplicare al autorizațiilor generale de export ale Uniunii cu numerele EU003, EU004 și EU005. Din acest motiv, este adecvat să se aplice procedura de urgență prevăzută la articolul 19 alineatul (1) din Regulamentul (UE) 2021/821, iar prezentul act delegat trebuie să intre în vigoare în ziua următoare datei publicării în Jurnalul Oficial al Uniunii Europene,
                  
               ADOPTĂ PREZENTUL REGULAMENT:
         
            Articolul 1
            Anexa II la Regulamentul (UE) 2021/821 se modifică în conformitate cu anexa la prezentul regulament.
         
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 3 mai 2022.
            
               
                  Pentru Comisie
               
               
                  Președinta
               
               Ursula VON DER LEYEN
            
         
         
            (1)  JO L 206 11.6.2021, p. 1.
         
            (2)  Regulamentul (UE) 2022/328 al Consiliului din 25 februarie 2022 de modificare a Regulamentului (UE) nr. 833/2014 privind măsuri restrictive având în vedere acțiunile Rusiei de destabilizare a situației în Ucraina (JO L 49, 25.2.2022, p. 1).
         
            (3)  Regulamentul (UE) 2022/394 al Consiliului din 9 martie 2022 de modificare a Regulamentului (UE) nr. 833/2014 privind măsuri restrictive având în vedere acțiunile Rusiei de destabilizare a situației în Ucraina (JO L 81, 9.3.2022, p. 1).
         
            (4)  Regulamentul (UE) 2022/428 al Consiliului din 15 martie 2022 de modificare a Regulamentului (UE) nr. 833/2014 privind măsuri restrictive având în vedere acțiunile Rusiei de destabilizare a situației în Ucraina (JO L 87I, 15.3.2022, p. 13).
         
            (5)  Regulamentul (UE) 2022/576 al Consiliului din vineri, 8 aprilie 2022 de modificare a Regulamentului (UE) nr. 833/2014 privind măsuri restrictive având în vedere acțiunile Rusiei de destabilizare a situației în Ucraina (JO L 111, 8.4.2022, p. 1).
      
      
         
            ANEXĂ
            Anexa II se modifică după cum urmează:
            
                        1.
                     
                     
                        în secțiunea C „EXPORT DUPĂ REPARAȚIE/ÎNLOCUIRE”, partea 2 „Destinații”, liniuța referitoare la Rusia se elimină;
                     
                  
                        2.
                     
                     
                        în secțiunea D „EXPORT TEMPORAR PENTRU EXPOZIȚII SAU TÂRGURI”, partea 2 „Destinații”, liniuța referitoare la Rusia se elimină;
                     
                  
                        3.
                     
                     
                        în secțiunea E „TELECOMUNICAȚII”, partea 2 „Destinații”, liniuța referitoare la Rusia se elimină.